3880 Die kruis as die middel - Forum 2.0 - jimileroux.com
3880 Die kruis as die middel
Posted by Jimi le Roux on November 29, 2018 at 7:38am in Padlangs oordenkings
Daar is immers net een God, en daar is net een Middelaar tussen God en die mense, die mens Christus Jesus. 1 Tim 2:5 NAV
Die kruis van Christus is die sentrale gebeurtenis van die hele geskiedenis. Dit staan in die middel van alles! Wat bedoel ons daarmee?
Die kruis staan tussen God en mens. Jesus, die God-mens, die Middelaar, het tussen God en ons kom staan. Op die kruis het Hy God se geregtigheid – die volle sondestraf – op Homself geneem, sodat die mens (wat dit aanvaar) God se volle liefde kan beleef.
Die kruis staan in die middel van die geskiedenis. Die hele Ou Testament was skadu’s en simbole wat vorentoe gewys en in die kruis vervul is: die besnydenis, die offerstelsel, die Sabbat, elke Joodse fees! Op die kruis het die ware Offerlam waarlik versoening gedoen, die ware Sabbatsrus ingelui. Na die kruis, in die Nuwe Bedeling, leef ons met die kruis se resultate: genade, vrymoedigheid, liefde, die Heilige Gees, die oorvloed van God!
Ja, die kruis beteken vir ons alles! Sonder die kruis kan ons die evangelie nie verstaan nie. Geen wonder dis die sentrale simbool van die Christendom nie!
Dankie, Here Jesus, vir die kruis van Golgota. Dankie dat dit my hele lewe verander! Amen.
Stel die kruis sentraal in jou lewe!